정조 6년
壬寅七月十五日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行司直李命植。右參贊鄭尙淳。兵曹判書金熤。刑曹判書趙㻐。工曹判書徐有慶。吏曹判書李性源。江華留守金魯鎭。禮曹判書徐有隣。漢城府判尹鄭昌聖。咸春君李昌運。訓鍊院都正李柱國。行副司直李邦一。兵曹參判徐有寧。吏曹參判鄭一祥。行副司直蔡弘履。大司憲金履素。大司諫李敬玉。司諫尹長烈。掌令魚錫齡。持平柳協基黃仁炫。副校理洪文泳。副修撰金翊休。左承旨李在學。假注書安邁權。事變假注書馬思仁。記注官曺喜有金鳳顯。以次進伏訖。命善曰。晩炎猶酷。聖體。若何。上曰。一樣矣。命善曰。暑症之候。若何。上曰。向差矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。連日之雨。實甚悶慮。今日始晴。誠可幸矣。命善曰。然矣。上曰。今番雨後。年事尤爲被害。雖以畿內言之。如坡州等處。大水漲溢。至於田畓。多有潰缺處云。豈不可悶乎。命善曰。臣則姑未聞雨後農形。而似不至大段爲害矣。樂性曰。今番之雨。雖云連日。而不至滂沱。間又開霽。故農形不至於大損云矣。上曰。向來亢旱。沓穀被災。惟以田穀之稍勝爲幸矣。今番雨後。田穀又有受傷之慮。大抵今年。旱則久旱。雨則大雨。傷稼之端。不一而足。言念民事。誠極渴悶矣。命善曰。今年田穀。諸道皆有登熟之望。而畓穀之晩移者。雖難望其盡熟。亦不至於全棄。足可爲穴農云矣。上曰。畓穀晩移者。豈能有成實之望乎。嶺南則向來雨水。爲害甚多。又經今番之雨。尤極可慮矣。一道農形。將不可不設賑云耶。命善曰。嶺南各邑。雖有豊歉之不同。而通一道言之。則似不至於設賑矣。樂性曰。聞嶺南年事。比諸初頭所料。則頗勝云矣。上曰。京畿年事之判歉。最於諸道。似不可不設賑矣。命善曰。畿內尤甚處。不過若干邑而已。若能善爲接濟。則似不設賑矣。樂性曰。畿內農形不均。若其尤甚邑。雖或有設賑之慮。而似不過爲若干邑矣。上曰。刑判今日入參次對。誠可幸矣。命善曰。刑判初則懸病不進。故臣屢勸之。且聞以本曹事。有可奏者。故入參次對云矣。上曰。前吏判之同入亦。好矣。刑判旣已出肅。且參次對。此後則似不可復爲引義矣。命善曰。然矣。上曰。刑判未經東銓。故初欲試之。事近於巧。故不爲之矣。命善曰。亦豈無後日也。命善曰。此南兵使李漢豊狀啓也。以爲南各營習操及三甲左右營。各其官鎭門聚點。請令廟堂。稟旨分付矣。本道戎政停撤已久。今秋穡事。成就有望。習操聚點。依例擧行事。分付。何如。上曰。依爲之。出擧條上曰。北道年事如何云耶。命善曰。比諸他道。最爲豊登云矣。福源曰。昨年則北關勝於南關。今年則南關勝於北關。而大抵一道。皆有豊登之望云矣。命善曰。此江原監司金憙狀啓也。以爲道內三鎭合操。依定式擧行。校生考講。秋巡時兼行事。請令廟堂。稟旨分付。勸別武都試。依例設行爲辭矣。關東農形。雖勝於畿湖。聖念特軫民弊。諸路旣令停操。今於本道。不宜異同。三鎭合操。一體停止。只考講都試。依例設行之意。分付。何如。上曰。依爲之。出擧條命善曰。此統制使具明謙。慶尙左兵使金廷遇。右兵使南憲喆。全羅兵使曺學臣。水陸操巡點取稟狀啓與謄報也。旣因特敎。一傡停止之意。纔已行會。此狀啓則竝置之。何如。上曰。依爲之。出擧條命善曰。頃因南兵使吳載熙狀啓。本營五里許舊城加築便否。令道臣論理狀聞後稟處事。覆啓分付矣。卽見咸鏡監司鄭元始狀啓。則以爲。巡審之路。周覽舊址。則峻板狹窄。倉庫難以排布。沙石交錯。井池無以疏鑿。而築城建廨之際。物力容入。亦必夥多。今當歲歉財竭。恐不可遽議云矣。修廢之費力。築斯之貽弊。當初覆啓。固已慮及。而道臣審察形便。亦以爲不可遽議。則其所設施。無甚關緊。今姑置之。何如。上曰。依爲之。出擧條命善曰。頃因北兵使李鼎炳狀啓。軍需布木。換作小米便否。令道臣論理狀聞之意。覆奏分付矣。卽見咸鏡監司鄭元始狀啓。則以爲五十同木。三百同布。分俵於累千之校。一人所受。不過三疋布半疋木。故初無大段生弊矣。一自該營。創出監巴之後。不均分俵。點退捧利。至有四五十疋都受之人。二三十年臥本之類。今此作穀之論。深出矯弊之意。而深北各邑。民少糴多。若以近萬包小米。會錄軍餉。則必有歉荒難捧糶糴逋欠之慮。而十邑還民。亦皆不願。豈可移將校之弊。爲邑民之害乎。不如申飭該營。準捧臥本後。按其軍額。逐名均俵。以爲無弊遵行之意。請令廟堂稟處矣。軍布斂散。旣是一營之巨瘼。則餉米還作。似爲目前之小益。而道臣所論糶糴之弊。又是必至之勢。今爲省弊於軍校。乃反移疾於民邑。決知其不可。道啓中依初設施。痛革謬例之說。實爲矯捄之一端。更爲往復道臣。依此施行之意。分付帥臣。何如。上曰。依爲之。出擧條命善曰。嶺南素稱鄒魯之鄕。文學行誼。彬彬可觀。而其中前敎官崔興遠。前參奉朴遜慶。最是一道之望士。曾以道薦。僅沾一命。因其不就。旋卽遞職。如此而尙何望其興起士風。收拾人才乎。竝令該曹。六品調用。以示朝廷甄拔弊勸之意。何如。上曰。卿言。好矣。依爲之。出擧條命善曰。全義縣監洪義榮。侍下情理。有難遠離。其在體念大臣之義。宜有方便區處之道。在前亦多已例。與近畿守令相換事。分付該曹。何如。上曰。依爲之。出擧條命書榻敎曰。全義縣監洪義榮。畿邑守令中相換。上曰。畿邑中當以何邑相換耶。命善曰。旣取便近。則如衿川等邑。似好矣。上曰。果川倅之赴任已久乎。命善曰。未久矣。上曰。以果川相換。則於洪義榮。似無妨矣。交河則比果川稍久乎。命善曰。稍久矣。上曰。交河年事何如云耶。命善曰。未免歉荒矣。上曰。長湍之於交河。不甚相遠。而長湍則猶勝於交河云。大抵今年年事之被災。自遠而近。次次懸殊以八道言之。則畿甸爲尤甚。以畿甸言之。則近京爲尤甚。畿甸卽王化之本。而年事如此。苟執厥咎。寔由否德。此予所以夙宵憂懼。不敢弛心也。命善曰。今年年事。姑不至於大歉。而前後筵敎及傳敎。過費聖慮。下情悶迫矣。昨年則畿農。比他道最登。今年畿農之不如他道。亦是循環之理矣。樂性曰。殿下每以年事。輒下責躬之敎。實爲太過矣。莫非如臣無似。忝叨匪據。不能對揚之致。實不勝惶悚矣。上曰。實由予之否德。在卿等何有乎。上曰。年事如此。世道如此。靜念國事。實爲罔涯。予當因言端而悉諭矣。邦運不幸。亂逆層生。世祿之家。自底顚覆。餘者無幾。位著殆空。雖欲爲國。其誰與共。譬如人之元氣不實。百體受病。今日人心之陷溺。民彛之斁絶。莫非國家元氣之不實也。朝廷之上。用捨合當。擧措得宜。則標準立而義理明。賢者俯而就之。愚者企而及之。一世之人。皆爲風化所被。承宗之斂手削地。韓弘之輿疾討賊。莫非擧措得宜之致也。今世之人。氣節委靡。磨而不磷。泹而不緇。不爲利欲之所搖奪者。豈易得哉。中人以下。惟在在上者。導之之如何耳。有向善之人則甄拔之。有自阻之人則鎭安之。一以爲激勸之方。一以爲全保之道。莫曰龍蛇之性。本自難化。雖彼梟獍之徒。亦非臣子乎。苟能革心而向化。則亦宜滌瑕而藏垢。咸與維新。偕底大道。此豈非今日上下所當交勉處耶。我國前後亂賊。無非言語之逆。而究其本。則皆由於義理之不明也。自有若淵後翼。以來。至于澤徵有白。接跡而起。殆若傳授者然。此何事也。澤徵之疏。旣以應旨爲名。且與顯肆不道之說。差有間焉。故予深軫言路之憂。置諸勿問之科。及夫有白出。而行貨符同之跡。狼藉難掩。則不得不究問。然予以惜鳥卵之意。猶有欲其生之意。且以推鞫文案觀之。獄情不無滋蔓之慮。故不顧軍民之弊。不憚冒炎之勞。卽命動駕。爲之親問者。蓋求其生於必死之中也。往復書札及所謂立朝錄中。許多凶言。忽自呈露。其情節之窮凶絶悖。不料至此之極也。向來李在協之疏。予則或慮其太過矣。及其眞贓現發。果與其疏符合。而此亦猶屬餘事。咫尺帳殿。肆發凶言。至於言言稱我。有不臣之意。實是前古所無者也。至於李最中。位至上卿。身已休退。以外面論之。則宜無指使之理。而內懷不逞之心。作此叵測之擧。締結澤徵。暗地指嗾。以爲嘗試之計。繼又粧出有白公肆凶悖之說。惟彼澤徵有白之類。不過鄕曲鄙微者也。若無最中之指嗾。則渠輩何以辦此乎。究厥情狀。至巧且憯。而初則全然欺罔。末乃因文書中。白首完人。執手力托之句。而眞贓綻露。又以問安一節。爛熳相議之說。證參俱備。則渠亦無可明之辭。不得不自服。而勃慢之色。狠毒之氣。積於中而發於外。如最中之官高世臣。尙亦如此。則他復何說乎。予之移蹕親訊。蓋爲澤徵最中之必欲傅輕矣。到此之後。予亦無奈何矣。予於治逆之際。每恐其或至蔓延。必思鎭安之道。至於今番。益用曠蕩之典者。亦非忽於義理而然也。丙丁以來。逆獄層出。國之元氣。自至斲喪。今若窮鋤而深治。則又不知元氣之落下幾層。故必欲鎭安而全保之。此予之斷斷苦心也。且迓續景命。古人所言。若曰無是理則已。旣有是理。則方今之時。凡所以迓續景命之道。宜無所不用其極。此非但爲予一己而已。實爲我四百年宗社也。今番處分之從寬。亦豈無意乎。大抵治逆之道。莫先於明義理。義理不明。則人心誑惑。人心誑惑。則亂逆闖發。故予於日前臺疏之批。以誑惑甚於詬罵爲敎。蓋詬罵之本。出於誑惑之故也。挽近以來。義理不明。邪說肆行。指無謂有。架虛鑿空。爲凶爲逆。種下種生。至於澤白而極矣。若不亟明義理。洞闢邪說。則將至於國不國。而人不人。豈非惕然深慮處乎。斯文之邪說橫流。則有道者闢之。朝廷之邪說肆行。則有位者鎭之。此理之常也。卿等旣在承弼之地。實主鎭安之責。繼自今益勉淬勵。一乃心力。扶我世道。正我人心。使義理不至湮晦。邪說不復流行。則元氣益固。外邪不入。庶幾宗國之永鞏矣。凡今之人。非曰無向國之心。而解能知忘私之義。當此世故多端之時。雖不得不工於謀身。然有國然後。方有其家。有君然後。方有其身。況乃祖乃父。服勞王家。爲其子若孫者。盍思趾美之道乎。予之此敎。悉布心腹。卿等須勿泛聽。必盡彌綸之責。同寅協恭。董正百僚。今日行一事。明日行一事。使予今日之諭。毋歸空言。深有望於卿等也。命善曰。今日聖敎。若是其丁寧惻怛。雖豚魚之迷。豈不知感乎。臣之無似。尸居此位。凡所以鎭安世道。董正庶僚之責。實無堪承之望。而責勉之敎。縷縷至此。旣承此敎。而不思所以仰體。則是可謂凶肚逆腸也。臣等敢不精白一心。殫竭微誠。以對揚聖敎之萬一乎。樂性曰。今日下敎。無非至誠惻怛之敎。臣當退去。以此先敎子弟矣。福源曰。聖敎至此。在廷之臣。孰敢不銘心仰體乎。至於梟獍。亦臣之敎。尤不勝欽仰矣。命善曰。人心之不同。雖如人面之不同。而若其向國之心。則秉彛所得。人孰不同乎。然而義理不明。亂逆層生。如澤徵之窮凶極惡振古所未有也。臣等之心。憤不欲生。而至於最中。其地處官爵。非澤徵輩之比。而握手交結。暗地指嗾。其所酬酢之說。初則變幻呑吐。末乃無辭自服。狠毒之氣。發於帳殿。其爲憤痛。有倍於澤徵矣。澤徵獄中之說。必是與最中相對時。已所酬酢者也。最中情節。尤豈不萬萬凶悖乎。上曰。澤徵頃於帳殿。不稱矣身而稱我。又在獄中。不曰國家而曰渠。凶悖之說。甚於前日云。卿等聞之否。命善曰。臣則未得聞知。今因下敎而知之矣。澤徵前日獄中之說。已極萬萬凶獰。而又發如此凶言。此則古今天下。所未見所未聞者也。臣等誠不覺心寒骨冷。直欲卽地無生矣。至今留置獄中。雖緣事勢而然。已是失刑之大。而況凶悖之說。愈往愈甚。則到此地頭。決不可片刻留置。使之視息於覆載間矣。樂性等曰。聞此凶言。心膽俱顫。到今何可一刻置之於獄中乎。上曰。澤徵在獄中。凡所食之物。若非美味則必退却。故市民不堪其弊云。此亦前所未聞之事也。昌聖曰。其所討食。必是陳鷄砂糖之屬。故平市不勝支當矣。命善曰。此亦變怪矣。如渠劇賊。尙今貸頭。則何敢求適口之美味。渠雖索之。禁府何不防塞乎。上曰。若退却而不食。則亦有徑斃之慮。禁府之不能防塞。勢所然矣。命善曰。只使之連命。不至於徑斃。可矣。何可充其所欲乎。此後則申飭。好矣。上曰。澤徵疏中所云芟刈。卽指丙丁逆獄也。所云儒獄。卽指昨年湖獄也。其所用意。昭不可掩。然凡聽言之道。不宜抉摘於文字間。故予果活看。而不爲處分矣。眞贓斷案。畢竟呈露。至於李最中之握手托契。暗地指使。外若不相干涉。而內實主張凶疏。尤豈非常情之所不可測者乎。樂性曰。澤徵之窮凶極惡。專由於最中之指使。情迹尤極痛惡矣。上曰。予於左相事。有欲一問者。今以無隱之意。當言之矣。卿於年前。不避於同姓五寸。而今乃欲避於異姓五寸。何也。樂性曰。臣每欲以此事。一番仰奏。而惶恐未果。今承下詢。尤極悚蹙矣。臣雖愚迷。豈不知大義滅親之道。而伊時鞫獄。未及究竟。故與諸大臣相議。而避於鞫庭矣。上曰。卿似未及諦聽予敎矣。向日諸大臣聯箚時。卿爲獨箚。故心以爲訝矣。樂性曰。此亦與僚相議之事。而其時李判府又欲各箚。故臣果與李判府。同爲陳箚矣。上曰。日前以具允鈺事。有所下敎。卿等以爲。如何。命善曰。聖敎誠好矣。上曰。予於具允鈺事。每以爲可矜矣。伊時所經歷之事。若非此人。孰能耐過乎。逃遁無路。累年同院。其所親熟。事勢固然。初無可罪之事。而況丁酉筵奏。戊戌泣陳。至今思之。可見其本心矣。命善曰。聖敎誠然矣。福源曰。戊戌泣陳之語。臣未得聞之矣。上曰。其時流涕而言。曰如此則國將亡云云矣。福源曰。其時此言果難矣。上曰。李義翊之人品麤率。予所熟知也。今番事。必是其叔之所主張。而渠則決不能辦。此巧密之事。故特爲放釋矣。渠之爲知申時。予以審愼行止之意。屢諭於筵席。而渠乃不能覺得。終至於罪科。其心之本無知識。可以推知矣。命善曰。義翊之人品。雖無知識。而今番白放。終涉太寬。至於最中。則決不可止於島配矣。上曰。予當不嫌煩複。復申前說矣。凡人之情。莫不爲身家之計。而若無其國。豈有其家乎。先公後私。義理較然。古之大臣。進退亦憂。予豈不以古大臣之事。責之於卿等乎。近來亂逆之層生。專由元氣之不實。目下急務。惟在於扶植元氣而已。鎭安人心。調劑世道。使大小臣僚。各自淬勵。忘其身家。只知有國。則國之元氣。自至充實。而凶逆之徒。不敢復發。此豈非卿等之所可勉者乎。人心狃安。因循成習。雖有勉飭之敎。登筵諸臣。一出閤門。則便已忘了。未見有一分實效。今日縷縷之敎。又復如前。則是豈申諭之本意也哉。命善曰。伏承下敎。臣等不勝惶悚矣。目今朝廷之上。旣無黨論。大小諸臣。庶幾同心協力。以做國事。而一種梟獍之徒。蘗芽其間。怪鬼百出。世道日下。調劑鎭安之責。恐無以稱塞。尤極惶悶矣。上曰。黨論之互相搏擊。固非朝廷之美事。而自無此弊以來。又致氣節之委靡。以至於義理不明。亂逆層生。其流之弊。殆有甚於黨論矣。樂性曰。今承先扶元氣之敎。臣實欽仰。而第今治逆之節。比如治瘇。而不拔其根。毒氣內肆。旁瘇又生。尙何望其元氣之充實乎。凶逆之窩窟自在。而殿下輒用曠蕩之典。惟彼凶徒。不知感化。只幸漏網。餘蘖疊出。殆無虛歲。今若破其窩窟。拔其根本。則國之元氣。自可充實矣。上曰。瘇病在外。元氣在內。治其外而不治其內可乎。元氣旣實。則瘇病不生。不可不先扶元氣矣。樂性曰。老人之瘇。雖不得不先扶元氣。然見今國勢。比如年少人之方患大瘇。何可預慮元氣之落下。不治瘇病之方膿乎。上曰。方今國勢。何可比之於年少人也。不啻如篤老人之元氣垂盡者也。不扶元氣。而先治瘇病。則瘇未完而氣先盡。故予則以爲。不可不先扶元氣。備堂亦陳所見。可也。命植曰。近日凶逆非一朝一夕之故也。當殿下養德春宮之時。梟獍之類。做出浮言。以爲誑惑之計。及至离明繼照。盛德益彰。政令施爲。昭布八方。則凶逆之徒。無罅隙之可乘。於是。凶謀益急。逆節盡露。而丙丁以來。至于今年。亂逆疊出。愈往愈甚。德相。以四字凶言。登諸章奏。誑惑人心。湖凶海蘗。相繼而起。甘心護逆。至於今番澤白而極矣。最中又是澤白之窩窟。而王章不行。是何異於治瘇。而不拔其根乎。先拔其根然後。元氣庶可漸復矣。上曰。雖以內修外攘之道言之。不可不先修其內矣。命植曰。先破窩窟。乃所以修內也。若不嚴懲討。而明典刑。則遐方無識之類。何以知義理乎。上曰。卿與刑判。今日同入筵席。此後則共濟國事。可也。尙淳曰。治逆而鋤其本。比如治瘇而拔其根。先拔瘇根然後。元氣可以充實矣。熤曰。伏承下敎。諄諄懇懇。凡有秉彛之心者。孰不欽仰感歎乎。先扶元氣之敎。實是聖人之至訓。治國之大法也。可以書之方冊。垂之後世。而扶元氣之道。在於明義理。不破凶逆之窩窟。而欲望元氣之充實。則實是行不得之事也。俄聞逆澤凶悖之說。驚心痛骨。如此劇賊。何可片刻假息乎。㻐曰。治亂逆如治稂莠。灌水漑苗。而去其稂莠然後。苗可成實矣。澤賊之窮凶絶悖。不可一時容貸。臣雖非三司之職。而憤惋所激。敢此仰達矣。上曰。灌漑乃是扶元之方也。灌漑然後。苗得秀實。而稂莠自可除矣。㻐進伏曰。臣曹罪人推問時。一罪人文書中辭語。極爲凶悖。不得循例捧供。何以爲之乎。上曰。罪人誰也。㻐曰。李漌乳母之子也。上曰。所謂文書。卽頃日柳河源所捉送者耶。㻐曰。然矣。上曰。其言云何。㻐曰。不可以言語仰達矣。槪是希望赦典等語。而極爲凶悖矣。上曰。姑爲牢囚。可也。上曰。定配罪人之家屬。通其安否。不是異事。何足深罪乎。命善曰。聖敎誠然。而至於朝報之細書以送。極可痛矣。上曰。文書中李顯模。非玉堂李顯模也。乃是前監役李顯模云。旣是同宗。則二人一名。誠可怪矣。若不詳究文書。則玉堂李顯模。幾乎誤罹。使之卽速改名。好矣。命善曰。未知本事之前。臣亦誤認以玉堂李顯模矣。